钦定古今图书集成/明伦汇编/官常典/第706卷 > 荡意诸
## 钦定古今图书集成/明伦汇编/官常典/第706卷 > 荡意诸

按《左传。文公八年》，“宋司城荡意诸来奔，效节于府人，
而出公以其官逆之。”　“十一年秋，襄仲聘于宋，且言
司城荡意诸而复之。”　十六年，“宋公子鲍礼于国人。
宋饥，竭其粟而贷之。年自七十以上，无不馈诒也。时
加羞珍异，无日不数于六卿之门。国之材人，无不事
也。亲自桓以下，无不恤也。公子鲍美而艳，襄夫人欲
通之”而不可，乃助之施。昭公无道，国人奉公子鲍以
因夫人。于是华元为右师，公孙友为左师，华耦为司
马，鳞矔为司徒，荡意诸为司城，公子朝为司寇。初，司
城荡卒，公孙寿辞司城，请使意诸为之。既而告人曰：
“君无道，吾官近，惧及焉。弃官则族无所庇。子，身之贰
也，姑纾死焉。虽亡子，犹不亡族。”既，夫人将使公田孟
诸而杀之。公知之，尽以宝行。荡意诸曰：“盍适诸侯？”公
曰：“不能。其大夫至于君祖母以及国人，诸侯谁纳我？
且既为人君，而又为人臣，不如死。”尽以其宝赐左右
而使行。夫人使谓司城去。公对曰：“臣之而逃其难，若
后君何？”冬十一月甲寅，宋昭公将田孟诸未至，夫人、
王姬使帅甸攻而杀之。荡意诸死之。《书》曰：“宋人弑其
君杵臼。”君无道也。文公即位，使母弟须为司城。华耦
卒，而使荡虺为司马。